– Ар бир мектеп өз участогунда жашаган жана ошол мектепте окууну каалаган балдарды мектепке алганга милдеттүү. “Билим берүү жөнүндөгү” мыйзамда жазылгандай,  ар бир бала мектепти тандаганга акысы да, укугу да бар. Эгерде бала микроучастокто жашаса эле ошол жерде окууга милдеттүү эмес. Микроучастокторго эмне үчүн бөлүнгөн? Так тизме алуу үчүн. Бир дагы бала окубай калбасын деп бөлүнгөн. Бирок айрым мектеп директорлор “микроучастокко карабайсың” деп баланы мектепке албай койгон учурлар бар. Албетте, жетекчилердинантип айтууга укугу жок. Болгону биринчи кезекте микроучастоктун балдарын алыш керек.

Жобо боюнча 1-класска кабыл алуу тиешелүү документтердин негизинде жүргүзүлөт. Бирок көп учурда мигранттардын балдарынын документи жок болуп мектепке келишет. Бул жагдайда да мектеп баланы сыртта калтырбашы керек. Ошон үчүн жашаган жеринен алынган справканын негизинде кабыл алынат. Эгерде кайсы бир мектеп документи жок деп кабыл албай койсо, анда ата-эне Бишкек шаардык билим берүү башкармалыгына арыз менен кайрылышы зарыл. Ар бир район боюнча кураторлор бөлүнгөн, алар кайрылган баланын маселесин жеринде чечип беришет.

**Мектепке кирүү үчүн акча төлөнбөйт**

– Учурда балдарга тамгаларды балдар бакчасынан эле үйрөтүп жатышат. Министрликтин талабына ылайык, бала бакчага барбаган, мектепке даярдыгы жок балдар  240 сааттык бекер даярдоо курсунан  өтүшү керек.

Ал эми каражат жагын айта турган болсок, ата-эне баласын мектепке киргизүү үчүн акча төлөбөшү керек. Эгер бала каттоо боюнча ошол аймакка караса, мектеп аны алууга тийиш. Ал эми взнос дегенди мектепке жардам берүү максатында ата-эне өз каалоосу менен берген учурлар кездешет. Эгер мектеп жетекчилиги тарабынан мажбурлап жатса, бул – мыйзам бузуу,

1-класска кабыл алуу үчүн керектүү документтердин тизмеси:

1. Баланын туулгандыгы тууралуу күбѳлүктүн оригиналы жана кѳчүрмѳсү;
2. Баланын жашаган жеринде катталгандыгы жѳнүндѳ маалым кат;
3. Ата-эненин (мыйзамдуу ѳкүлдѳрүнүн) паспортунун оригиналы жана кѳчүрмѳсү;
4. Мектепке кабыл алуу жѳнүндѳ ата-эненин (мыйзамдуу ѳкүлдѳрүнүн) арызы;
5. Баланын медициналык картасы —№ 026 формасы;
6. Баланын эмдѳѳ картасы —№ 063 формасы;
7. 3х4 ѳлчѳмүндѳгү баланын сүрѳтү – 2 даана;
8. Окуучунун ѳздүк делосу